送丁卿季吏部赴召
作者：楊萬里
朝代：宋

paragraphs: 吾州史君五十年，不曾召節來日邊。
老夫送人作太守，不曾送人上九天。
玉皇去年選丁寬，遣來螺浦蘇煢鰥。
玉皇今年喚渠還，州民遮道不得前。
文儒佳政萬口傳，近世能吏了不關。
道渠豈弟父母然，凜如冰霜照人寒。
道渠明斷神一般，秋毫不擾田里安。
一州天下孰後先，要渠筆橐侍甘泉。
尚書履聲再接連，更進一步百尺竿。
紫樞黄閤半武間，梅花滿枝雪滿山。
雪花能舞梅能言，滿餞史君金玉船。